– Jeg forstår at det er vanskelig å beregne fødselstidspunktet, men likevel må sykehuset behandle folk med respekt. Både før og etter fødselen følte jeg meg uønsket og avvist, sier Ida Hystad og tilføyer:



– Jeg får rett og slett ikke lyst til å sette flere barn til verden etter dette.

Marerittnatten

Det som Ida og samboeren Rino Kristiansen (23) fra Vesten i Borge betegner som en marerittnatt skjedde tirsdag i forrige uke.



Rett etter midnatt kjente den høygravide Ida at fødselsveene kom.



Samboerparet kjørte i full fart til sykehuset og fikk beskjed om at det var fullt på fødestua avdeling B 2, men at det skulle klargjøres et rom for dem på B 3.



– Der ble vi oppsøkt av en jordmor som sjekket riene og skjedeåpningen. Hun avviste oss kategorisk og sa at «det kommer ingen unge i dag.»

Les også: Jeg kunne kjenne kirurgen skjære

Reis hjem!

– Deretter ble jeg bedt om å ta en Paracet og reise hjem.



– Stilt overfor en slik autoritet turde vi ikke annet, selv om jeg følte på meg at noe var på gang, sier Ida.



– Vi kom hjem ved 02-tiden og i løpet av en time økte frekvensen på riene kraftig.



– Vi ringte til sykehuset, ble fortsatt avvist, men fikk beskjed om å ringe igjen om en time, forteller samboer Rino Kristiansen.

Les også: Forberedt til morsrollen?

Fødte på soverommet

Samboerparet rakk aldri å ringe en gang til for i mellomtiden startet fødselen.



– Vi var totalt uforberedt på noe sånt. Det er et stort og sårbart øyeblikk i livet og man vil jo gjøre alt riktig. Det kan jo ende fatalt, sier samboer Rino.



– Jeg fikk heldigvis sanset meg til å ringe tanten til Ida- Anne Jensen – som bor i nærheten. Og hun gjorde en kjempeinnsats. Så ringte jeg ambulansen, forteller Rino.

Men ambulansen rakk aldri frem. Lille Mathias kom til verden før ambulansen med jordmor ankom.



– Men jordmora kuttet navlestrengen før hun sa noe som forundret meg, påpeker Ida.



– Hun sa at vi ikke burde være med tilbake til sykehuset. Heldigvis insisterte jeg på det.

Det angrer jeg ikke på i dag. For det viste seg at barnet hadde for lav kroppstemperatur. De arbeidet med ham i seks-sju timer for å øke kroppstemperaturen.

Les også: Sykehuset beklager

Ble plassert på tv-stua

Ida Hystad reagerer også på behandlingen hun fikk da hun kom ned på sykehuset etter fødselen.



– Jeg ble liggende uten skjermbrett på tv-stua. Der lå jeg mens de andre pasientene føk inn og ut for å ta seg mat osv. Det syns jeg var direkte uverdig, sier hun.

Den store lykken for Ida og Rino er at alt tross alt ser ut til å ha gått bra.

Lille Mathias Alexander, som blir hans navn, er et velskapt barn og veide 3.2 kg ved fødselen.



Storebror Marcus André (2) har fått en lekekamerat, men Ida Hystad håper hun ikke blir gravid igjen.

«Ikke forlat sykehuset»

– Vi fikk beskjed om at det var fullt hus og voldsom pågang av fødende denne natten. Vi forstår at avdelingen var presset. Men likevel må man klare å behandle folk forsvarlig. Vi fikk følelsen av at tilfeldighetene rådet.



– Mitt råd til andre i samme situasjon: «Ikke forlat sykehuset, men sett dere til ute i vestibylen eller på et venterom», sier Ida Hystad og Rino Kristiansen som nå gjør seg klar til barnedåp i Borge Kirke 24. oktober.

Les også: Sykehuset beklager

Les også: Jeg kunne kjenne kirurgen skjære

Les også: Forberedt til morsrollen?

